A BIZOTTSÁG HATÁROZATA
(2006. december 18.)
az Olaszországban a sertések hólyagos betegsége elleni állat-egészségügyi intézkedésekről szóló 2005/779/EK határozat módosításáról
(az értesítés a C(2006) 6574. számú dokumentummal történt)
(EGT vonatkozású szöveg)
(2007/9/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
mivel:
(1)
Az Olaszországban a sertések hólyagos betegsége elleni állat-egészségügyi intézkedésekről szóló, 2005. november 8-i 2005/779/EK bizottsági határozatot (2) a betegség olaszországi megjelenése következtében fogadták el. A határozat a sertések hólyagos betegségével kapcsolatos állat-egészségügyi szabályokat állapít meg az említett tagállam sertések hólyagos betegségétől mentes minősítéssel rendelkező körzeteire, valamint az ilyen minősítéssel nem rendelkező körzeteire vonatkozóan.
(2)
Az Olaszország által most rendelkezésre bocsátott információk fényében a 2005/779/EK határozatban a sertéstartó gazdaságok és a sertések gyűjtőállomásai ellenőrzésére - különösen az elvégzendő vizsgálatokra és mintavételre vonatkozóan - előírt intézkedéseket a betegség terjedésének megelőzése érdekében fokozni kell. Emellett a sertéseknek azokból a gazdaságokból vagy körzetekből való elszállítását, amelyek nem minősülnek a sertések hólyagos betegségétől mentesnek, fokozottabb korlátozásnak kellene alávetni.
(3)
A 2005/779/EK határozatot ezért ennek megfelelően módosítani kell.
(4)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/779/EK határozat a következőképpen módosul:
1.
Az 5. cikkben a (2) bekezdés bevezető szövege helyébe a következő szöveg lép:
„(2) A tenyészsertést tartó gazdaságokban a szerológiai vizsgálathoz szükséges mintavételt a következő időközönként kell végrehajtani véletlenszerűen kiválasztott 12 tenyészsertésen, illetve amennyiben a gazdaság 12-nél kevesebb tenyészsertéssel rendelkezik, akkor valamennyi tenyészsertésen:”
2.
A 6. cikk helyébe a következő szöveg lép:
„6. cikk
Ellenőrzés azokban a körzetekben, amelyek nem minősülnek a sertések hólyagos betegségétől mentesnek
(1) Olaszország biztosítja azt, hogy a sertések hólyagos betegségének felismerésére szolgáló mintavételi és ellenőrzési eljárások végrehajtása a (2), (3) és (4) bekezdésben meghatározott módon történjen azokban a körzetekben, amelyek nem minősülnek a sertések hólyagos betegségétől mentesnek.
(2) Azokban a tenyészsertéseket tartó gazdaságokban, amelyek a sertések hólyagos betegségétől mentes minősítéssel rendelkeznek, az 5. cikk (2) bekezdésében előírt rendelkezések alkalmazandók.
(3) Azokban a gazdaságokban, amelyek a sertések hólyagos betegségétől mentes minősítéssel rendelkeznek, de amelyekben nem tartanak tenyészsertéseket, évente két alkalommal szerológiai vizsgálathoz szükséges mintavételt kell végrehajtani véletlenszerűen kiválasztott 12 sertésen, illetve amennyiben a gazdaság 12-nél kevesebb sertéssel rendelkezik, akkor valamennyi sertésen.
(4) A sertések gyűjtőállomásain, valamennyi sertéstartásra szolgáló karámban kéthavonta virológiai vizsgálat céljára bélsármintát kell venni.
A sertések addig nem szállíthatók el a gyűjtőállomásról, amíg a vizsgálatok negatív eredményei nem állnak rendelkezésre.”
3.
A 7. cikk a következőképpen módosul:
a)
Az (1) bekezdés helyébe a következő szöveg lép:
„(1) Olaszország biztosítja azt, hogy a (3) és (4) bekezdésben meghatározott, az élő sertések Olaszországon belüli szállítására vonatkozó feltételek teljesüljenek.”
b)
A (2) bekezdést el kell hagyni.
c)
A (3) és (4) bekezdés helyébe a következő szöveg lép:
„(3) Addig tilos a sertéseknek a sertések hólyagos betegségétől mentes minősítéssel nem rendelkező gazdaságokból történő elszállítása, amíg a gazdaságot nem minősítik az említett betegségtől mentesnek.
(4) Tilos a sertések Olaszország más körzeteibe történő szállítása olyan körzetekből, amelyek nem minősülnek a sertések hólyagos betegségétől mentesnek.”
4.
A 8. cikk e) pontja helyébe a következő szöveg lép:
„e)
a mintavételt és a szerológiai vizsgálatot a következőképpen végzik el:
i.
a rendeltetési gazdaság sertésein legalább 28 nappal a szállítást követően mintavételt végeznek, és szerológiai vizsgálatot hajtanak végre annyi sertésen, amennyi elegendő a sertések hólyagos betegsége 5 %-os elterjedtségének 95 %-os konfidencia-intervallummal való felmérésére. A mintavételnek ki kell terjednie a rendeltetési gazdaságba szállított sertésekre, és a gazdaságból addig nem szállítható el egyetlen sertés sem, amíg a vizsgálat negatív eredményt nem mutat;
ii.
a vágóhídra szállítandó sertéseken a szállítást megelőző 10 napon belül mintavételt végeznek, és szerológiai vizsgálatot hajtanak végre annyi sertésen, amennyi elegendő a sertések hólyagos betegsége 5 %-os elterjedtségének 95 %-os konfidencia-intervallummal való felmérésére. Ezek a sertések addig nem szállíthatók el a származási gazdaságból, amíg az elvégzett vizsgálat nem mutat negatív eredményt;”
2. cikk
Ennek a határozatnak a tagállamok a címzettjei.
Kelt Brüsszelben, 2006. december 18-án.